Vardanzi draustinis
Vardanzi valstybinis gamtos draustinis (uzb. Vardonze davlat tabiat yodgorligi) – saugoma gamtos teritorija Uzbekistane, Bucharos vilojate, 40 km į šiaurės rytus nuo Bucharos. Plotas – 324 ha. Įkurtas 1975 m. Draustinyje saugomi Kyzylkumo dykumos gamtiniai kompleksai. Auga sodintinė saksaūlų giraitė. Taip pat efedrų, ferulų, kupranugarinių dygliažolių dygūs sąžalynai. Draustinio įžymybė – smėliu užneštas senovinis Vardanzi miestas.